## Pravilnik o promidžbenim aktivnostima i mrežnoj stranici mirovinskog osiguravajućeg društva

### NN 72/2014 (13.6.2014.), Pravilnik o promidžbenim aktivnostima i mrežnoj stranici mirovinskog osiguravajućeg društva

HRVATSKA AGENCIJA ZA NADZOR FINANCIJSKIH USLUGA

1360

Na temelju članka 74. stavka 2. Zakona o mirovinskim osiguravajućim društvima (»Narodne novine« broj 22/14), Hrvatska agencija za nadzor financijskih usluga na sjednici Upravnog vijeća održanoj 6. lipnja 2014. godine donosi

PRAVILNIK

O PROMIDŽBENIM AKTIVNOSTIMA I MREŽNOJ STRANICI MIROVINSKOG OSIGURAVAJUĆEG DRUŠTVA

Uvodne odredbe

Članak 1.

Ovim Pravilnikom propisuju se:

1. pravila promidžbenih aktivnosti mirovinskog osiguravajućeg društva (dalje u tekstu: Društvo) i

2. podaci i informacije koje mora sadržavati mrežna stranica Društva.

Pravila promidžbenih aktivnosti

Članak 2.

(1) Promidžbene aktivnosti su sve aktivnosti Društva koje sadrže promidžbene informacije, odnosno podatke upućene trećim osobama iz kojih proizlazi namjera promidžbe Društva.

(2) Promidžbene informacije Društva ne smiju sadržavati tvrdnje, pisane ili usmene izjave i navode:

1. koji stvaraju krivi ili lažni dojam o Društvu,

2. koji negativno, neistinito i pogrešno opisuju druge sudionike sustava mirovinskog osiguranja,

3. koji su u suprotnosti sa statutom i pravilima Društva o mirovinama koje isplaćuje,

4. koji nemaju navedenu naknadu koja se plaća Društvu za određenu uslugu koju nudi,

5. koji sadrže obećanja, procjene i predviđanja koje nisu temeljene na adekvatnim aktuarskim izračunima i koje su nepotpune odnosno za koje istovremeno nisu dane osnove temeljem kojih su procijenjene odnosno za koje istovremeno nisu prikazana odstupanja obećanih, procijenjenih i predviđenih vrijednosti s obzirom na nepovoljna odstupanja od korištenih osnova,

6. koji sadrže nerevidirane podatke i pokazatelje o prethodnom financijskom poslovanju Društva.

(3) Promidžbene informacije koje sadržavaju podatke o financijskom stanju, položaju na tržištu i rezultatima poslovanja Društva, Društvo je dužno dostaviti Hrvatskoj agenciji za nadzor financijskih usluga (dalje u tekstu: Agencija) najkasnije 15 (petnaest) dana prije njihovog korištenja ili objave.

Vođenje evidencije

Članak 3.

Društvo je dužno uredno voditi evidenciju o promidžbenim aktivnostima koja mora sadržavati sljedeće podatke:

1. naziv medija za oglašavanje,

2. trajanje promidžbene aktivnosti,

3. izvor financiranja promidžbene aktivnosti,

4. sklopljene ugovore,

5. promidžbene materijale.

Podaci i informacije koje mora sadržavati mrežna stranica

Članak 4.

Osim podataka propisanih člankom 70. Zakona o mirovinskim osiguravajućim društvima (dalje u tekstu: Zakon), mrežna stranica Društva mora sadržavati sljedeće podatke i informacije:

1. predmet poslovanja Društva uključujući i poslove iz članka 9. stavak 1. točka 5. za koje Društvo ima odobrenje Agencije za rad i poslove iz članka 10. Zakona koje Društvo obavlja,

2. podatke o imateljima kvalificiranog udjela u Društvu s njihovim postotnim udjelom u temeljnom kapitalu Društva,

3. pravila Društva za sklapanje pojedinih ugovora iz djelatnosti Društva, uključujući i sve važne informacije u vezi s promjenama tih pravila, od dana njihove primjene,

4. izjavu o načelima ulaganja iz članka 91. Zakona,

5. postupak izbora Društva za isplatu mirovine, u okviru obveznog mirovinskog osiguranja,

6. vrste mirovina u okviru obveznog mirovinskog osiguranja koje Društvo nudi,

7. oblici mirovina u kojima Društvo isplaćuje mirovine iz obveznog mirovinskog osiguranja,

8. postupak izbora Društva za isplatu mirovine, u okviru dobrovoljnog mirovinskog osiguranja,

9. vrste mirovina u okviru dobrovoljnog mirovinskog osiguranja koje Društvo nudi,

10. popis podružnica Društva s njihovim adresama i kontakt podacima te odgovornoj osobi u podružnici,

11. popis osoba ovlaštenih za ponudu mirovinskih programa Društva i njihove kontakt podatke.

Stupanje na snagu

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/14-04/57

Urbroj: 326-660-14-1

Zagreb, 6. lipnja 2014.

Predsjednik Upravnog vijeća

Petar-Pierre Matek, v. r.

Pravilnik, NN 72/2014-1360